RÅDETS FORORDNING (EF) Nr. 92/96 af 22. januar 1996 om ændring af forordning (EF) nr. 2413/95 om indførelse af en endelig antidumpingtold på importen af ferrosiliciummangan med oprindelse i Rusland, Ukraine, Brasilien og Sydafrika

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 3283/94 af 22. december 1994 om beskyttelse mod dumpingimport fra lande, der ikke er medlemmer af Det Europæiske Fællesskab (1), særlig artikel 8, 9 og 10,

under henvisning til forslag fra Kommissionen forelagt efter konsultation i Det Rådgivende Udvalg, og

ud fra følgende betragtninger:

A. BAGGRUND

(1) I forbindelse med antidumpingproceduren vedrørende importen af ferrosiliciummangan med oprindelse i Rusland, Georgien, Ukraine, Brasilien og Sydafrika godtog Kommissionen ved afgørelse 95/418/EF (2) et tilsagn fra bl.a. den sydafrikanske producent Highveld Steel and Vanadium Corporation Limited.

(2) Rådet indførte ved forordning (EF) nr. 2413/95 (3) en endelig antidumpingtold på importen af ferrosiliciummangan med oprindelse i Rusland, Ukraine, Brasilien og Sydafrika og fritog bl.a. Highveld Steel and Vanadium Corporation Limited fra toldens anvendelse på grundlag af det tilsagn, Kommissionen havde godtaget. Da undersøgelsen afsluttedes med, at Rådet vedtog endelige foranstaltninger i henhold til artikel 12 i forordning (EØF) nr. 2423/88 (4) (den tidligere antidumping-grundforordning), reguleres proceduren nu ved forordning (EF) nr. 3283/94 (den nye antidumping-grundforordning) i henhold til artikel 23 i den pågældende forordning.

B. TILBAGETRÆKNING AF TILSAGN

(3) Highveld Steel and Vanadium Corporation Limited trak sit tilsagn tilbage i en korrespondance, som Kommissionen modtog næsten samtidig med, at Rådet vedtog forordning (EF) nr. 2413/95.

C. ENDELIG TOLD

(4) I henhold til artikel 8, stk. 9, i forordning (EF) nr. 3283/94 indføres der i tilfælde af tilbagetrækning af et tilsagn en endelig told i overensstemmelse med artikel 9 på grundlag af de faktiske omstændigheder, der blev fastlagt i forbindelse med den undersøgelse, som førte til afgivelsen af det pågældende tilsagn, forudsat at denne undersøgelse afsluttedes med en endelig afgørelse om dumping og deraf følgende skade.

(5) Den undersøgelse, som førte til afgørelse 95/418/EF om godtagelse af et tilsagn fra Highveld Steel and Vanadium Corporation Limited, afsluttedes med, at Rådet endelig fastslog, at der fandt skadelig dumping sted med hensyn til importen af de varer, som dette selskab fremstillede. I betragtning af tilbagetrækningen af tilsagnet bør en sådan import derfor pålægges endelig told.

(6) For Highveld Steel and Vanadium Corporation Limited blev der endelig fastlagt en dumpingmargen på 45,3 % af varens pris frit Fællesskabets grænse, før told. Da dumpingmargenen var lavere end den skadestærskel, der er fastlagt, bør tolden i overensstemmelse med artikel 9, stk. 4, i forordning (EF) nr. 3283/94 fastsættes til en sats, der er tilstrækkelig til at afhjælpe skaden.

(7) I betragtning af, at ferrosiliciummanganmarkedet er meget prisfølsomt, og for at mindske følgevirkningerne af foranstaltningerne for brugerne i tilfælde af eventuelle betydelige prisforhøjelser, fandt Rådet, at tolden i den foreliggende procedure burde indføres i form af en variabel told baseret på en minimumspris, frit Fællesskabets grænse, før told. For import af ferrosiliciummangan, der fremstilles af Highveld Steel and Vanadium Corporation Limited, bør en sådan minimumspris fastsættes til 492 ECU pr. ton af den pågældende vare.

(8) På baggrund af ovenstående fastslår Rådet, at forordning (EF) nr. 2413/95 bør ændres, og der bør indføres en endelig antidumpingtold på importen af ferrosiliciummangan, som fremstilles af Highveld Steel and Vanadium Corporation Limited. Tolden bør fastsættes til forskellen mellem minimumsimportprisen på 492 ECU pr. ton og nettoprisen, frit Fællesskabets grænse, før told, i alle tilfælde, hvor nettoprisen, frit Fællesskabets grænse, før told, pr. ton af den pågældende vare er lavere end nævnte minimumsimportpris.

D. TILBAGEVIRKENDE KRAFT

(9) Da der i den foreliggende sag, hvis der ikke foreligger et tilsagn, skulle have været indført told i henhold til forordning (EF) nr. 2413/95 på import af den pågældende vare, som fremstilles af Highveld Steel and Vanadium Corporation Limited, bør tolden anvendes med tilbagevirkende kraft. Med henblik herpå indførte Kommissionen ved forordning (EF) nr. 2698/95 (5) registrering af den pågældende import i overensstemmelse med artikel 10, stk. 5, og artikel 14, stk. 5, i forordning (EF) nr. 3283/94.

(10) Det skal bemærkes, at ved nærværende forordnings ikrafttræden tjener registreringen af den pågældende import ikke længere noget formål, og Kommissionens forordning (EF) nr. 2698/95 finder ikke længere anvendelse i henhold til artikel 1 i nævnte forordning -

UDSTEDT FØLGENDE FORORDNING:

Artikel 1

Artikel 1, stk. 5, i forordning (EF) nr. 2413/95 affattes således:

»5. For varen med oprindelse i Sydafrika (Taric-tillægskode 8818) er antidumpingtolden lig med forskellen mellem minimumsimportprisen på 500 ECU pr. ton af varen og nettoprisen frit Fællesskabets grænse før told i alle tilfælde, hvor nettoprisen frit Fællesskabets grænse før told pr. ton af varen er lavere end minimumsimportprisen, med undtagelse af import af den pågældende vare, som fremstilles af følgende selskab, for hvilket nedenstående toldsats er gældende.

For den pågældende vare, som fremstilles af Highveld Steel and Vanadium Corporation Limited (Taric-tillægskode 8874) er antidumpingtolden lig med forskellen mellem minimumsimportprisen på 492 ECU pr. ton af varen og nettoprisen frit Fællesskabets grænse før told i alle tilfælde, hvor nettoprisen frit Fællesskabets grænse før told pr. ton af varen er lavere end minimumsimportprisen.«

Artikel 2

Henvisningen til Highveld Steel and Vanadium Corporation Limited i artikel 1, stk. 7, i forordning (EF) nr. 2413/95 slettes.

Artikel 3

Denne forordning træder i kraft dagen efter offentliggørelsen i De Europæiske Fællesskabers Tidende.

Den finder anvendelse med virkning fra datoen for ikrafttrædelsen af forordning (EF) nr. 2698/95.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 22. januar 1996.

På Rådets vegne

L. DINI

Formand

(1) EFT nr. L 349 af 31. 12. 1994, s. 1. Forordningen er senest ændret ved forordning (EF) nr. 1251/95 (EFT nr. L 122 af 2. 6. 1995, s. 1).

(2) EFT nr. L 248 af 14. 10. 1995, s. 56.

(3) EFT nr. L 248 af 14. 10. 1995, s. 1.

(4) EFT nr. L 209 af 2. 8. 1988, s. 1. Forordningen er senest ændret ved forordning (EF) nr. 3283/94 (EFT nr. L 349 af 31. 12. 1994, s. 1), hvilken forordning er ændret ved forordning (EF) nr. 1251/95 (EFT nr. L 122 af 2. 6. 1995, s. 1).

(5) EFT nr. L 280 af 23. 11. 1995, s. 20.